Kedves Révai elvtárs!

Ön tudja, hogy legalább annyira a szívemen viselem az ország színművészeti életét, a kultúráját, mint amennyire a közönség, a nép biztonságát. Ugyanis nagy befolyással lehet az emberekre, amit a színházakban látnak. Egészen szilárd alapokon nyugvó nézeteket változtathat meg egy-egy rövidke színdarab.

Az emberek védelme érdekében megesik, hogy néhány színdarabot törölnünk kell. Hiszen rossz, negatív dolgokat sugározó színművet nem mutathatunk be. Országunk népének mindenképpen valami felemelő és üde dologra van szüksége, és én úgy érzem, hogy a lent leírt mű talán kissé negatív, pesszimista. Amint említettem, az emberek biztonságáról van szó, sőt, a lelki nyugalmukról, melyet mindenképpen meg kell őriznünk.
    Tamási Áron már engedélyezett darabja, az „Ördögölő Józsiás” kifejezetten nyugtalanító mű. Ahogy szokásom tartja, nemcsak elolvastam a művet, átnéztem a dramaturgiai terveket, hanem végig is gondoltam a darab üzenetét. Úgy gondolom, hogy nacionalista, kissé irredenta és a fennálló rend ellen utalásokkal uszító a mű. Kíváncsi lennék az Ön véleményére is, hiszen az Ön műveltsége és olvasottsága közismert. Emellett éberségéről is ódákat zengenek. Többek közt az általam szervezett állami ünnepségeken is.

Én személy szerint nem érzem helyesnek azt, hogy ezt a művet ártatlan gyermeki szemek lássák. Ördögök ellen lázadó emberi tömegek egy mesedarabban?! Vajon mit gondolt Tamási Áron, mikor mindezeket leírta? Az ellenforradalmi elemek még mindig köztünk élnek Révai elvtárs. Nem lehetünk eléggé éberek. Még azt is elképzelhetőnek tartom, hogy a mű negatív hatása rebellióra ösztönözne egyeseket. Ne felejtsük el, hogy ezt a darabot nemcsak gyerekek látják, hanem az őket kísérő szülők is. Mindazonáltal a darab előadását illető döntés teljes mértékben az Öné, tisztelt Révai elvtárs.

Budapest, 1957. 04. 02.

Elvtársi üdvözlettel: Major Tamás